ФЕСТИВАЛ ЦВЕТАЊА ТИСЕ - СЕНТА

Фестивал цветања Тисе је покренула Туристичка организација општине Сента 2013. године, са циљем да обогати летњи програм града, искористивши јединствене могућности које пружа локација поред прелепе обале реке Тисе. Назив је добио по импресивном свадбеном плесу воденог инсекта – Тиског цвета који се сматра природном реткошћу. Овај инсект средином јуна излази на површину, како би у љубавном лету продужио своју врсту. Тада Тиса изгледа као да је прекривена латицама цвећа.

Циљ манифестације био је стварање јединственог, породичног догађаја којим се отвара лето, прослављање реке Тисе и популаризација јединствене природне појаве „плеса Тиског цвета“. Током година, манифестација је постала један од омиљених фестивала Сенћана, Сенћана који живе у иностранству, становника околних места и туриста, где у друштву лаганих вина, квалитетног музичког програма и укусних залогаја уживамо у лепоти наше омиљене реке. Јер тада је обала наша!

Од самог почетка, манифестација је тежила стварању породичне атмосфере, пружајући безбрижну забаву и малишанима и одраслима. Током претходних дванаест година представили су се одлични музичари, нудећи разноврсно музичко искуство.

Музика уличице вина, одлична вина и шприцери, гужва на шеталишту, динамична музика или призор свећица које плове реком, све то заједно гарантује добру забаву.

Манифестација обухвата део кеја рекеТисе и подељена на више мањих локација:

* **Улица вина**, у 8-10 дрвених кућица, винари из Војводине представљају своја вина, која можемо дегустирати уз разноврстан музички програм на малом подијуму. Дводневна манифестација пружа учесницима могућност да са по једним вином учествују у избору Вина фестивала. Гласове публике награђујемо вредним наградама.
* **Гастро трг** је мали, пријатан простор око споменика Јовану Ђорђевићу, где поред занатских пива, чајева и коктела, привлачимо публику и укусним јелима.
* **Велика бина** пружа могућност за наступе наших познатијих извођача, при чему се сваке године трудимо да понудимо квалитетан програм светске музике. Кубански латински ритмови, народна музика или ска-реге формације савршено се уклапају једни са другима.
* **Улица занатлија**, локални и околни произвођачи занатских производа излажу своју робу на јединственим продајним штандовима. Велику пажњу посвећујемо производима од природних материјала и у потпуности искључујемо пластичне производе. Свакако ће свако пронаћи нешто по свом укусу.
* **Доњи кеј** – поподне на доњем шеталишту почињу програми за децу: цртање кредом и огромне бојанке чекају децу уз веселу дечију музику. Током дана можете се спустити на воду и испробати веслање у змајевом чамцу. Увече можемо посматрати параду бродова са бакљама и магични ватромет.

Током 12 година успели смо да утиснемо у календар фестивал који из године у годину привлачи све више посетилаца, а са све већим бројем учесника забављамо становнике града и околних места.